राहुल गांधी, केरल के CM ने की दोषियों पर कार्रवाई की मांग; 5 सांसदों ने भी लिखा लेटर
गार्ड-छात्रों में विवाद के बाद केरल के पांच सांसदों ने केंद्रीय मंत्री को लिखा पत्र
मध्य प्रदेश के अनूपपुर में इंदिरा गांधी राष्ट्रीय जनजाति विश्वविद्यालय में पढ़ रहे केरल के छात्रों से मारपीट के मामले ने तूल पकड़ लिया है। कांग्रेस के पूर्व राष्ट्रीय अध्यक्ष और सांसद राहुल गांधी ने इस घटना की निंदा करते हुए निष्पक्ष जांच की मांग की है। केरल के सीएम ने भी इस मामले में दोषियों पर कार्रवाई की मांग की है। यूनिवर्सिटी प्रबंधन ने इस मामले में जांच के लिए एक कमेटी बनाई है।
इससे पहले केरल के 5 सांसदों ने केंद्रीय मंत्री को पत्र लिखा है। उन्होंने भी सख्त कार्रवाई और जांच की मांग की। कांग्रेस सांसद शशि थरूर ने भी ट्वीट कर छात्रों की सुरक्षा पर सवाल उठाए है। इधर मामला बढ़ने के बाद तीन सुरक्षाकर्मी रामेश्वर माझी, वीरेंद्र सिंह और छबिलाल मेहरा पर मामला दर्ज किया गया है।
ये है पूरा मामला
अनूपपुर जिले के अमरकंटक में स्थित इंदिरा गांधी राष्ट्रीय जनजाति यूनिवर्सिटी के गार्ड्स और कुछ छात्रों के बीच 10 मार्च को हाथापाई हो गई। इसमें चार छात्र और एक गार्ड घायल हो गए। घायल छात्रों को पहले जिला अस्पताल, फिर शहडोल के मेडिकल कॉलेज रेफर किया गया।
घायल छात्रों के नाम नसील, अभिषेक, अदनान, आदिल हैं। ये सभी इसी यूनिवर्सिटी के छात्र हैं और केरल के रहने वाले है। बताया जा रहा है कि ये चारों छात्र यहां पानी की टंकी पर चढ़े थे। इसी टंकी से यूनिवर्सिटी के होस्टल में पानी सप्लाई किया जाता है।
रामेश्वर नाम के गार्ड ने बताया कि उसने छात्रों को टंकी से उतारकर उनसे नाम पूछा और आई कार्ड बताने को कहा। लेकिन छात्रों ने कुछ भी बताने से इनकार कर भागने की कोशिश की। गार्ड ने पीने के पानी की टंकी में कोई जहरीला केमिकल मिलाने की आशंका को लेकर जब सख्ती से पूछताछ की, तो छात्रों ने गार्ड को पीटना शुरू कर दिया। इस पर गार्ड रामेश्वर ने भी अपने अन्य साथियों को बुला लिया।
गार्ड्स ने जब छात्रों से पूछताछ की तो उन्होंने अपनी पहचान नहीं बताते हुए सिर्फ इतना बताया कि वे फोटो खींचने के लिए गए थे। गार्ड ने कहा कि इस टंकी पर चढ़ने और फोटो खींचने पर रोक है। इस पर चारों विवाद करने लगे। इसी बात पर गार्ड्स ने मिलकर चारों की पिटाई कर दी। इस हाथापाई में चारों छात्र व गार्ड रामेश्वर भी घायल हाे गए। रामेश्वर के सिर और पैर में चोट आई है। छात्रों के भी पैर, कान, पीठ में चोट आई है।
मारपीट के बाद सुरक्षाकर्मियों ने अमरकंटक थाने में छात्रों के खिलाफ शिकायत की है।
छात्रों को दावा- गार्डों ने पीटा
नसील MSW, आदिल BA, अभिषेक MA और अदनान M.Sc. Zoology का छात्र है। नसील ने बताया कि हम मुख्य गेट के पास बनी पानी की टंकी पर तस्वीरें लेने गए थे। हम उतर रहे थे। सुरक्षाकर्मियों ने टैंक से उतरते समय हमारी तस्वीरें ली। टैंक पर जाने पर रोक है, इसकी हमें जानकारी नहीं थी।
सुरक्षा कर्मचारियों ने हमसे जानकारी मांगी। जब छात्रावास की ओर जाने लगे तो सुरक्षाकर्मियों ने फोन कर अन्य लोगों को बुला लिया। कुछ देर में एक सुरक्षा वाहन उनके पास आया, उसमें से उतरे लोगों ने चिल्लाना और पीटना शुरू कर दिया।
राहुल गांधी ने की निष्पक्ष जांच की मांग
कांग्रेस के पूर्व अध्यक्ष और सांसद राहुल गांधी ने इस मामले को शर्मनाक बताया और निष्पक्ष जांच की मांग की है। उन्होंने ट्वीट किया कि केरल के चार छात्रों पर हुए क्रूर हमले के बारे में सुनकर स्तब्ध हूं। यह शर्मनाक और पूरी तरह अस्वीकार्य है।
केरल के सीएम ने की दोषियों पर कार्रवाई की मांग
केरल के सीएम पिनराई विजयन ने भी इस मामले में दोषियों पर कार्रवाई की मांग की है। उन्होंने कहा कि विश्वविद्यालय को दोषियों के खिलाफ त्वरित कार्रवाई करनी चाहिए और परिसर में सभी छात्रों की सुरक्षा सुनिश्चित करनी चाहिए।
केरल के सांसदों ने की कार्रवाई की मांग
शनिवार को इस मामले में केरल के सांसद ईटी मोहम्मद बशीर ने विवि के कुलपति को पत्र लिखकर सुरक्षाकर्मियों पर कार्रवाई की मांग की है।
केरल के पांच सांसदों ने लिखा पत्र
केरल के लोकसभा सदस्य पूर्व शिक्षा मंत्री ईटी मोहम्मद बशीर ने इंदिरा गांधी राष्ट्रीय जनजाति विश्वविद्यालय के कुलपति प्रकाश मणि त्रिपाठी को पत्र लिखा है। उन्होंने सुरक्षाकर्मियों के खिलाफ कार्रवाई करने की मांग की है। मोहम्मद बाशीर के पत्र में उल्लेख है कि मारपीट का मामला संज्ञान में आया है। उन्होंने आरोप लगाया है कि विश्वविद्यालय के सुरक्षा कर्मियों द्वारा छात्रों के साथ मारपीट की गई है जिस पर कुलपति का ध्यान आकर्षित करते हुए सुरक्षाकर्मियों के खिलाफ कार्रवाई करें।
घायल छात्रों के इलाज की सुविधा उपलब्ध कराएं। इस मामले में अब तक केरल के 5 सांसद केंद्रीय शिक्षा मंत्री धर्मेंद्र प्रधान को पत्र लिख कार्रवाई की मांग कर चुके हैं।
शशि थरूर ने किया ट्वीट
इस मामले में शशि थरूर ने भी ट्वीट किया है। उन्होंने लिखा कि अपने स्वयं के विश्वविद्यालय परिसर के भीतर एक अनजाने और मामूली अपराध के लिए छात्रों के खिलाफ इस तरह की क्रूरता के बारे में जानकर स्तब्ध हूं। मैं जनजातीय विश्वविद्यालय के छात्रों के साथ एकजुटता पर खड़ा हूं। जिन्होंने प्रशासन की मिलीभगत से ऐसा राक्षसी व्यवहार किया है, उन लोगों से पूरी जवाबदेही की मांग करता हूं।
मामले की जांच के लिए कमेटी बनाई
यूनिवर्सिटी के जनसंपर्क अधिकारी डॉ विजय दीक्षित ने बताया कि पूरे मामले में जांच के लिए कमेटी बनाई गई है। कलेक्टर ने भी इस मामले को गंभीरता से लेते हुए उचित कार्रवाई के निर्देश दिया है। एसपी जितेंद्र सिंह पवार ने कहा कि मारपीट वाले मामले में सुरक्षाकर्मियों पर एफआईआर दर्ज कर ली गई है।